ФIым я фIыжхэр
Сабий творчествэмкIэ республикэ унэм иджыблагъэ щекIуэкIащ «Псалъэ псэу» республикэ литературэ зэпеуэ. ЕгъэджакIуэхэмрэ еджакIуэхэмрэ зэпэгъунэгъу зыщI зэхьэзэхуэ гъэщIэгъуэныр илъэс ебланэ хъуауэ мы IуэхущIапIэм и лэжьакIуэхэм къызэрагъэпэщ.
НыбжьыщIэхэм я зэфIэкIыр къалъытэну зэпеуэм зыкърагъэхьэлIат «ДжэгуакIуэ» цIыхубэ театрым и тхьэмадэ Тхьэзэплъыж Ислъам, Сабий творчествэмкIэ республикэ унэм и унафэщIым и къуэдзэхэу Чэлимэт Натальерэ Хьэрэдурэ Лидэрэ, а IуэхущIапIэм и къудамэхэм я унэфIэщIхэу Гугъуэтыж Маритэ, Джырандыкъуэ Маринэ, Уянаевэ Ларисэ сымэ.
Зэпеуэм хэтащ Къэбэрдей-Балъкъэрым и районхэм щыщ еджапIэ зыбжанэ. Абы зыкъыщагъэлъэгъуащ 5 — 8-нэ классхэм щIэс еджакIуэхэм. Ар IыхьитIу зэхэтащ. Япэм школакIуэхэр къыщеджащ езыхэм зэхагъэувэжа усэ цIыкIухэм. ЕтIуанэм утыку кърахьащ псысэхэм, шыпсэхэм, IуэрыIуатэм къыхаха Iыхьэхэу сценэм хуагъэхьэзыра теплъэгъуэ хьэлэмэтхэр.
— Мы зэпеуэр зэредгъэкIуэкIыну зэрытедухуар зэт, ауэ егъэджакIуэхэмрэ еджакIуэхэмрэ ягу ирихьу, зэпеуэм хэтыну гукъыдэж зиIэр куэд хъууэ къыщыщIэкIым, илъэс къэс зэхэтшэн хуей хъуащ, — жеIэ Сабий творчествэмкIэ республикэ унэм и къудамэхэм ящыщ зым и унафэщI Хъыдзэ Валентинэ. — Сабийхэм я бзэм, я акъылым зиужьынымкIэ, я гум илъыр гугъу демыхьу хуиту къаIуэтэфынымкIэ мыпхуэдэ зэпеуэхэм мыхьэнэшхуэ яIэу къызолъытэ.
Зэхьэзэхуэм хэтахэм дэтхэнэ зыми щIэщыгъуагъ хэлъу зыкъагъэлъэгъуащ. Сабийхэми мы Iуэхум жыджэру зэрызыхуагъэхьэзырар нэрылъагъут. Ахэр хъарзынэу пэлъэщащ актер къалэным икIи псалъэхэр къыщымыуэу, гурыIуэгъуэу жюрихэм я пащхьэ иралъхьащ. Я зыкъэгъэлъэгъуэныгъэм хуэфащэну утыкум хуагъэхьэзырат хьэпшып зэмылIэужьыгъуэхэр, езыхэм я щыгъынхэмкIи зыхуей хуэзэу къызэгъэпэщат.
Апхуэдизу екIуу зызыгъэхьэзыра еджакIуэхэм фIым я фIыжыр къыхэпхыныр къэпщытакIуэхэм я дежкIэ тынштэкъым. Гуп нэхъыфIу абыхэм къалъытащ Бахъсэн къалэм дэт 4-нэ курыт еджапIэмрэ Тамбовскэ къуажэм щыIэмрэ. Зэпеуэм щытекIуахэмрэ къыхэжаныкIахэмрэ дипломхэмрэ фэеплъ саугъэтхэмрэ иратащ.
Табыщ Динарэ.
Сурэтыр Елъкъан Артур трихащ.
